Väljempää alkoholipolitiikkaa kannattaa noin kolmannes väestöstä, ja erityisesti tätä mieltä ovat alkoholia paljon kuluttavat, usein humaltuvat miehet.

Väljempää alkoholipolitiikkaa kannattaa noin kolmannes väestöstä, ja erityisesti tätä mieltä ovat alkoholia paljon kuluttavat, usein humaltuvat miehet. Jan Hynnä / Yle

Suomalaisen Juomatapatutkimuksen (siirryt toiseen palveluun) mukaan suomalaisten alkoholilainsäädäntöä koskevia mielipiteitä erottaa jyrkimmin vastaajien oma alkoholin käyttö. Mitä enemmän henkilö käyttää alkoholia, sitä suuremmalla todennäköisyydellä hän toivoo nykyisen alkoholilain väljentämistä.

Väljempää alkoholipolitiikkaa kannattaa noin kolmannes väestöstä ja heihin lukeutui erityisesti alkoholia paljon kuluttavia, usein humaltuvia miehiä, kertoo THL. Tulokset käyvät ilmi vuoden 2016 Juomatapatutkimuksesta sekä viime tammikuussa tehdystä mielipidekyselystä.

Puolet suomalaisista on sen sijaan tyytyväisiä nykyiseen alkoholipolitiikkaan ja kymmenesosa haluaisi tiukentaa sitä entisestään. Nykyistä alkoholipolitiikkaa kannattavat ja sen tiukentamista toivovat erityisesti naiset ja alkoholin kohtuukäyttäjät, jotka eivät juo itseään koskaan humalaan.

Keskustelu alkoholipolitiikasta heiluttaa mielipiteitä

THL on selvittänyt suomalaisten kantoja alkoholilainsäädännön tasoon jo vuosia. Selvityksen mukaan alkoholipoliittiset mielipiteet tiukentuivat 1990-luvulla. Tiukempaa vaihetta jatkui 2010-luvun alkuun. Tämän jälkeen mielipiteet muuttuivat nopeasti vapaamielisempään suuntaan. Viime vuosina ne ovat jälleen hieman tiukentuneet.

THL:n erikoistutkijan Thomas Karlssonin mukaan ihmisten kanta alkoholipolitiikkaan ei kuitenkaan vaihtele kauhan paljoa.

– Suurimmalle osalle tämä ei ole iso juttu. Normaalikäyttäjälle tilanne on ihan ok.

Muutoksia tilastossa selittää usein keskustelu alkoholilainsäädännöstä.

Esimerkiksi vuoden 2014 "viski-gate" aiheutti piikin alkoholilain väljennyksiä toivovien määrässä. Samana vuonna säädettiin tiukemmista rajoituksista alkoholimainonnassa.

Vuosien 2016 ja 2017 mielipidekyselyissä ihmisten halukkuus väljentää alkoholilainsäädäntöä on jälleen ollut laskusuunnassa. Samaan aikaan Suomeen on suunniteltu uutta alkoholilainsäädäntöä. Hallituksen lakiluonnos uudeksi laiksi sai lausuntokierroksella paljon kritiikkiä.

Uusi alkoholilaki helpottaisi alkoholin saatavuutta

Hallituksen valmistelema alkoholilain kokonaisuudistus (siirryt toiseen palveluun) toisi Suomen nykyiseen lainsäädäntöön monia väljennyksiä. Lakiluonnoksessa on esitetty muun muassa kaupassa myytävien alkoholijuomien alkoholipitoisuuden nostamista 5,5 prosenttiin.

Alkojen aukioloaikoja ja ravintoloiden anniskeluaikoja olisi myös tarkoitus vapauttaa. Uuden lain myötä pienille panimoille tulisi mahdollisuus myydä tuotteitaan suoraan valmistuspaikalta.

THL:n Juomatapatutkimuksessa ja tammikuussa tehdyssä mielipidekyselyssä ei kysytty vastaajien kantaa uudistukseen vaan nykyiseen lainsäädäntöön.

Uudistusta valmisteleva perhe- ja peruspalveluministeri Juha Rehula aikoo tuoda lakiesityksen eduskuntaan tällä viikolla.